خاریجی ایشلر ناظیری مولود چاووش اوغلو خاریجده یئنی نوع کروناویروس‌دان اؤلن تورکیه وطنداش‌لاری‌نین سایی‌نین 124-ا چیخدیغینی بیلدیریب.
چاووش اوغلو ناتو-نون خاریجی ایشلر ناظیرلری‌نین ویدئو-کنفرانسی ییغینجاغیندان سونرا وئردیگی آچیقلامادا 17 مارس تاریخینه قدر یئنی کروناویروس (کووید-19) سببیله 50-دن چوخ اؤلکه‌دن 20 مین‌دن چوخ وطنداشین اؤلکه‌یه گتیریلدیگینی قئید ائدیب.
چاووش اوغلو خاریجده کروناویروس‌دان اؤلن تورکیه وطنداش‌لاری ایله علاقه‌دار "تأسف کی، وطنداش‌لاریمیز ویروس سببیندن خاریجده اؤلدو و اونلارین سایی 124-ا چیخدی" ایفاده‌سینی ایشلدیب.
خاریجی ایشلر ناظیری‌نین معاوینی یاووز سلیم کیران اؤزونون  تویتر صحیفه‌سینده ائتدیگی آچیقلامادا "فرانسادا 47، آلمانیا-دا 23، هوللاندیا-دا 20، بلژیک-ده 10، اینگیلتره-‌ده 9، امریکا-دا 6، سوئد-ده 5، سوئیس-ده 3، اطریش-ده 2 وطنداشیمیز کروناویروس سببیله اؤلدو. باشیمیز ساغ اولسون" دئیه بیلدیریب.
